## Educació autoritza la modificació del calendari escolar a València i declara festiu el 16 de març

*** El Consell Escolar Municipal va aprovar per unanimitat sol·licitar com a no lectiu el 16 de març a València per les Falles
* Després d’estudiar la proposta, la Conselleria ha modificat el calendari escolar i l’alumnat finalitzarà el curs el dilluns 22 de juny**

La Conselleria d’Educació, Cultura i Universitats ha autoritzat este dilluns de manera excepcional la modificació del calendari acadèmic per al curs 2025/2026, a petició de l’Ajuntament de València. L’alumnat d’este municipi tindrà com a dia no lectiu el 16 de març de 2026, amb motiu de les Falles, i allargarà un dia més el curs, fins al dilluns 22 de juny.

La Conselleria d’Educació, a través de la Direcció General de Centres Docents, és la que establix els criteris generals pels quals s’ha de regir el calendari escolar per a tots els centres docents de la Comunitat Valenciana.

La normativa preveu possibles modificacions del calendari establit amb caràcter general, a proposta de la Direcció Territorial i previ acord del consell escolar competent, mentres no supose la disminució del còmput total de dies lectius del curs acadèmic.

La proposta municipal arreplega explícitament la compensació de la jornada del 16 de març de 2026 mitjançant la prolongació del curs fins al dia 22 de juny de 2026, i garantix així el compliment del temps escolar legalment establit.

El director general de Centres Docents, Jorge Cabo, ha explicat que “una vegada rebuda la proposta divendres passat, s’ha acceptat valorar-la pel fet que concorren circumstàncies excepcionals, sempre pensant en el benefici dels alumnes”.

En este sentit, ha afegit que “la Conselleria ha valorat l’opció més favorable als interessos de l’alumnat i les seues famílies en unes dates tan assenyalades per a València com ho són les de la celebració de les Falles, declarades patrimoni cultural immaterial de la humanitat per la UNESCO i amb profund arrelament en la tradició cultural dels valencians”.

Esta decisió es fonamenta, tal com arreplega l’informe favorable de la Inspecció Educativa, “en la complexitat organitzativa i de mobilitat derivada de les festes de les Falles 2026, concretament l’entrega de premis de les falles infantils i les directrius d’ocupació del domini públic aprovades per la Junta de Govern Local el 7 de novembre de 2025”.

Educació estima que estes circumstàncies “alteren el desenrotllament normal de l’activitat educativa i l’accés als centres docents”, i ha decidit declarar dia no lectiu en el municipi el dia 16 de març de 2026 i prolongar el calendari escolar del curs 2025-2026 en la localitat de València fins al dia 22 de juny de 2026 per a tots els nivells educatius. D’esta manera, es compensa eixa jornada i es manté el nombre preceptiu de dies lectius.

**Caràcter puntual**

En la resolució, la Conselleria ha destacat l’excepcionalitat d’esta modificació i ha subratllat que “la present autorització té caràcter puntual i no genera precedent ni efectes vinculants per a futures sol·licituds”.

La proposta ha sigut estudiada després de la petició de l’Ajuntament de València, en la qual s’ha traslladat l’acord adoptat per unanimitat pel Consell Escolar Municipal relatiu a la modificació del calendari escolar per al curs 2025-2026 en el terme municipal de València.

El Consell Escolar Municipal de València havia sol·licitat, en sessió celebrada el 7 de juliol de 2025, la declaració com a festius, a efectes escolars, dels dies 10 d’octubre de 2025 i 17 i 18 de març de 2026, l’autorització dels quals correspon a la direcció territorial amb competències en matèria d’educació de València, que va dictar resolució favorable amb data 15 de juliol de 2025.

En la resolució de 12 de novembre de 2025, per la qual s’aprova el calendari de festes locals retribuïdes i no recuperables en l’àmbit de la Comunitat Valenciana per a l’any 2026, s’establix que en la ciutat de València són, a més, festius el 22 de gener, Sant Vicent Màrtir, patró de la ciutat de València, i el 13 d’abril, Sant Vicent Ferrer, patró de la Comunitat Valenciana.

Fecha: 29/12/2025